மூழிக்கல் பங்கசாக்சி

மூழிக்கல் பங்கசாக்சி (Moozhikkal Pankajakshi) இந்தியாவின் கேரளாவைச் சேர்ந்த பொம்மலாட்டக் கலைஞராவார்.  நோக்குவித்யா பவக்கலி என்ற பொம்மலாட்டக் கலைவடிவத்தின் கடைசி தலைமுறைக் கலைஞராக இவர் அறியப்படுகிறார். 2020 ஆம் ஆண்டு  இந்தியாவின் நான்காவது மிக உயர்ந்த குடிமை விருதான பத்மசிறீ விருது கலைச் சேவைக்காக இவருக்கு வழங்கப்பட்டது.

வாழ்க்கைக் குறிப்பு
மூழிக்கல் பங்கசாக்சி அம்மா என்று பிரபலமாக அழைக்கப்படும் பங்கசாக்சி மூழிக்கல் சிவராமன், 1936ஆம் ஆண்டு மார்ச்சு மாதம் 14ஆம் தேதியன்று கோட்டயம் மாவட்டம், பாலாவில் உள்ள உருளிகுன்னாத்தில் பிறந்தார். நிதி நெருக்கடி காரணமாக பள்ளிப்படிப்பை பாதியிலேயே விட்டுவிட்டார். பங்கசாக்சியம்மா தனது தாயார் பாப்பியம்மாவிடமிருந்து நோக்குவித்யா கலையை கற்கத் தொடங்கினார். பதினொரு வயதில் நோக்குவித்யா கற்றுக்கொண்ட இவர், பின்னர் திருமணத்திற்குப் பிறகு தனது கணவர் எழுதிய பாடல்களைக் கொண்டு அதை நிகழ்த்தினார். 60 ஆண்டுகளுக்கும் மேலாக நோக்குவித்யா பவக்களி நடனக் கலைஞராக இருந்த இவர், முதுமை, பார்வை இழப்பு மற்றும் நினைவாற்றல் இழப்பு காரணமாக, தனது 72 வயதில் நோக்குவித்யா நடனத்தை நிறுத்தினார். அதன் பிறகு தனது பேத்தி ரஞ்சினிக்கு இந்நாட்டுப்புற கலை வடிவத்தைக் கற்றுக் கொடுத்தார்

தனிப்பட்ட வாழ்க்கை
கோட்டயம் மாவட்டம், உழவூருக்கு அருகிலுள்ள மோனிப்பள்ளியைச் சேர்ந்த சிவராம பணிக்கர் என்பவரை பங்கசாக்சி அம்மா 20 வயதில் திருமணம் செய்து கொண்டார். இந்த தம்பதிக்கு விஜயன், ராதாமணி மற்றும் சிவன் என மூன்று குழந்தைகள் உள்ளனர். தற்போது இவர் தனது மகள் ராதாமணியுடன் மோனிப்பள்ளியில் வசித்து வருகிறார்.

விருதுகள்
இந்தியாவின் நான்காவது மிக உயர்ந்த குடிமகன் விருதான பத்மசிறீ விருது  (2020) மற்றும் கேரள நாட்டுப்புறவியல் அகாடமியிடமிருந்து (2012) உறுப்பினர் விருது உட்பட பல விருதுகளைப் பெற்றார்.   2008 ஆம் ஆண்டில், கேரள சுற்றுலா விழாவின் ஒரு பகுதியாக, பாரிசு நகரத்தில் ஒரு நிகழ்ச்சி நடத்தினார்.

நோக்குவித்யா பவக்கலி 
நோக்குவித்யா பவக்கலி கலைவடிவம் பல நூற்றாண்டுகள் பழமையான பொம்மலாட்டத்தின் தனித்துவமான வடிவமாகும். இந்த பொம்மலாட்ட வடிவ கலைஞருக்கு மேல் உதட்டில் பொம்மைகளை சமநிலைப்படுத்த தெரிந்திருக்க வேண்டும். இவர்கள் பொம்மைகளின் இயக்கங்களை நிலையான பார்வையுடன் நிர்வகிக்க வேண்டும். நூலை தேவைக்கேற்ப கட்டுப்படுத்தவும் தெரிய வேண்டும். பொறுமையும் செறிவும் இந்த தனித்துவமான கலை வடிவத்தை கற்று தெளிவதற்கு தேவையான முக்கியமான திறவுகோல்களாகும்.

ஐந்து நூற்றாண்டுகளாக, மூழிக்கல் பங்கசாக்சியின்  மூதாதையர்கள் கேரளாவில் நோக்குவித்யா பவக்கலி கலையை பயிற்சி செய்து வந்துள்ளனர். 8 வயதிலிருந்தே, இந்தியா மற்றும் உலகம் முழுவதும் இந்த பழங்குடி பொம்மை நாடக வடிவத்தை நிகழ்த்துவதன் மூலம் அவர்களின் பாரம்பரியத்தை இவர் முன்னெடுத்து வருகிறார். 81 வயதான அவர் ஒரு பாரம்பரிய கலை வடிவத்தை பாதுகாத்த பெருமைக்குரியவராவார். இக்கலை இன்று அழிவின் அச்சுறுத்தலில் உள்ளது.

 மேற்கோள்கள் 

பகுப்பு:வாழும் மக்கள்
பகுப்பு:கேரள மக்கள்
பகுப்பு:பத்மசிறீ விருது பெற்ற கலைத் துறையினர்